google/wiki40b huggingface dataset:
Rudki

Vēsture

Rakstos pirmoreiz minēta 1472. gadā. Ietilpa Žečpospoļitā. Pēc Polijas pirmās dalīšanas 1772. gadā pilsēta iekļāvās Austrijas impērijā.
Pēc Pirmā pasaules kara Rudki tika iekļauti jaunizveidotajā Polijas valstī. Sākoties Otrajam pasaules karam, pamatojoties uz Molotova-Ribentropa paktu, Rudkos iegāja PSRS karaspēks. Pēc Vācijas uzbrukuma PSRS Rudkus ieņēma vācieši. Pilsēta tika iekļauta Ģenerālgubernatūras sastāvā.
Pēc Otrā pasaules kara lielākā daļa atlikušie poļu iedzīvotāji pārcēlās vai tika padzīti uz dzīvi Polijā, sevišķi uz tās rietumu apgabaliem, no kuriem savukārt tika padzīti vācieši. Pēc kara līdz 1991. gadam Rudki bija Ukrainas PSR sastāvā.
Kārls Hagelins

Spēlētāja karjera

No 2007. līdz pat 2011. gadam Hagelins spēlēja NCAA čempionātā, kur pārstāvēja Mičiganas Universitātes komandu. 2010.—11. gada sezonas noslēgumā uzbrucējs uzsāka profesionālo karjeru, vairākas spēles aizvadot AHL vienībā Konektikutas "Whale". Jau 2011.—12. gada sezonā uzbrucējs debitēja NHL, aizvadot 64 spēles Ņujorkas "Rangers" sastāvā.
2012.—13. gada NHL sezonas lokauta laikā Hagelins spēlēja Allsvenskan klubā Södertälje SK, taču tad atgriezās "Rangers" rindās. 2015. gada vasarā noslēdza četru gadu līgumu ar Anahaimas "Ducks". "Ducks" rindās gan hokejists aizvadīja nepilnu sezonu, 2016. gada janvarī tiekot aizmainīts uz Pitsburgas "Penguins". 2018. gada novembrī tika aizmainīts uz Losandželosas "Kings".
Hērodots

Hērodota grāmatas fragments par neuriem (Skītijas zemes aprakstā)

"Neviens lāga nezina, kas atrodas ziemeļos no zemes, par  ko tagad stāstu. Neesmu arī nevienu saticis, kas turieni pats būtu redzējis... Visu, ko vien esmu spējis saklausīt par attālākām zemēm, esmu uzrakstījis.
Pirmie iedzīvotāji uz ziemeļrietumiem no Olbijas, kas atrodas pie Dņepras Skitijas piekrastes vidū, ir kalipidieši - Skitijas grieķi. Aiz viņiem dzīvo cita cilts, saukta par alizoņiem. Šie un tāpat kalipidieši, kaut gan citādi dzīvo tāpat kā skiti, sēj un ēd labību, arī sīpolus, ķiplokus, lēcas un ersķus. Aiz alizoņiem dzīvo skitu zemkopju ciltis, kas sēj labību nevis uzturam, bet gan pārdošanai. Uz ziemeļiem no šiem dzīvo neuri. Ziemeļos no neuriem, cik zinām, zeme ir neapdzīvota...
Neuriem ir skitu paražas un ticējumi. Vienu paaudzi priekš Dārija kara gājiena gadījās, ka neuriem bija jāatstāj sava zeme čūsku dēļ. Viņu zemē bija saradies liels daudzums čūsku, un vēl vairāk mācās virsū no ziemeļu neapdzīvotām vietām. Beidzot neuri bija spiesti atstāt savu zemi un dzīvot starp budiniem. Var jau būt, ka neuri ir burvji, jo Skitijā dzīvojošie skiti un grieķi saka, ka reizi gadā ikviens neurs pārvēršoties par vilku. Pēc dažām dienām viņi atgriežoties savā agrākajā izskatā. No savas puses nevaru šim stāstam ticēt, bet viņi tā stāsta un pat apzvēr, ka tā esot patiesība". (E. Dunsdorfa tulkojums).
Kristaps Ķeselis

Lomas seriālos

Gatis - "Eņģeļu māja", "Eņģeļu iela 9: Pelnrušķītes mantojums"
Arvīds - "Saplēstā krūze"
Dievkalpojums

Dievkalpojums — ceremoniju un kulta darbību (lūgšanu, sprediķu, slavinājumu, ziedojumu, sakramentu u.c.) kopums, ko ticīgie veltī dieva pielūgšanai. Dievkalpojums ir garīdznieka vadīta un demonstratīva ticīgo reliģiozitātes izpausme. Dievkalpojumi notiek galvenokārt tempļos, dievnamos, baznīcās un citās tam paredzētās vai īpaši izveidotās vietās, kas ne vienmēr ir iekštelpās. Garīdznieks dievkalpojuma laikā izmanto svētos rakstus un bībeli.
Koncentrators

Koncentrators jeb centrmezgls (angļu: hub) ir iekārta, kas elektriski apvieno vairākus datortīkla kabeļus, izveidojot vienotu datu pārraides tīklu. Tie var darboties arī kā signāla pastiprinātāji. Koncentratori darbojas signālu līmenī, tātad pirmajā jeb fiziskajā slānī OSI un TCP/IP modeļos.

Vēsture

Koncentratoru izgudroja amerikāņu inženieris Roberts Metkalfs, kurš ir arī paša ethernet tīkla līdzdibinātājs. Pirmos koncentratorus sāka ieviest 1980. gadā. Sākotnēji to maksimālais datu pārraidīšanas ātrums bija tikai 10 Mbit/s. Bet šis skaitlis ātri vien palielinājās līdz 100 Mbit/s un pašlaik maksimums ir jau 1000 Mbit/s. Mūsdienās koncentratori ir zaudējuši savu popularitāti. To vietā tagad izmanto tiltus (angļu: bridge) un komutatorus (angļu: switch).
Rīgas rajons

Izveide un reorganizācija

1949. gada 31. decembra administratīvi teritoriālajā reformā Rīgas apriņķis tika sadalīts Baldones, Rīgas, Saulkrastu un Siguldas rajonos. 1952.—1953. gadā Rīgas rajons ietilpa Rīgas apgabalā. 1956. un 1959. gadā Rīgas rajonam tika pievienotas Saulkrastu rajona un Baldones rajona daļas, bet 1962. gadā Siguldas rajona lielākā daļa. Pēc Latvijas Republikas atjaunošanas 1990. gadā Rīgas rajona ciemi tika pārdēvēti par pagastiem.

Ciemi

Allažu — Ādažu — Babītes — Baldones — Carnikavas — Dalbes — Daugmales — Garkalnes — Inčukalna — Krimuldas — Ķekavas — Lēdurgas — Mālpils — Mārupes — Ropažu — Salaspils — Sējas — Siguldas — Stopiņu.

Pagasti

Salas pagasts — Babītes pagasts — Krimuldas pagasts — Lēdurgas pagasts — Daugmales pagasts — Ķekavas pagasts — Mālpils pagasts — Olaines pagasts — Allažu pagasts — Mores pagasts.
Hekurudha Shqiptare

Hekurudha Shqiptare jeb HSH (no albāņu: "Albānijas dzelzceļš") ir Albānijas valstij piederošs dzelzceļa operators. Galvenais dzelzceļa mezgls un pasažieru stacija ir ostas pilsētā Duresi.
HSH dzelzceļam ir Eiropas standarta sliežu ceļa platums (1435 mm). Neviena līnija nav elektrificēta. Tās pamatā ir viena ceļa līnijas ar vairākām izmainīšanās vietām.
Tiek izmantotas Čehoslovākijā būvētās dīzeļa elektriskās lokomotīves T-669. Pasažieru pārvadāšanai izmanto lietotu ritošo sastāvu no Vācijas, Itālijas, Austrijas un Polijas.
HSH dzelzceļa infrastruktūra stiepjas uz austrumiem līdz Podgradeci (pasažieru transports kursē līdz Libraždi), uz dienvidiem līdz Vļorai un uz ziemeļiem līdz Melnkalnes robežai (pēdējā pasažieru stacija ir Škodra). Ir atzarojums uz valsts galvaspilsētu Tirānu.
Anatolijs Sļesarenko

Dzīves gājums

Mācījies N. Baumana vārdā nosauktā Maskavas augstākā tehniskā skolā. No 1993. gada strādā slēgtās akciju sabiedrības "Konversbank" filiālē "Dubna" par informācijas un programmnodrošinājuma daļas vadītāju.

Šaha kompozīcija

Pirmo uzdevumu sastādījis 1985. gadā. Kopš tā laika sastādījis vairāk nekā 400 uzdevumus, galvenokārt divvilčus, no tiem 150 ieguvuši godalgas.
Viņš ir vairākkārtējs individuālo pasaules čempionātu godalgoto vietu ieguvējs. Izcīnījis bronzas medaļu 1. pasaules čempionātā (1998—2000) un sudraba medaļu 2. pasaules čempionātā (2001—2003) divvilču grupā.
No 1999. gada starptautiskais tiesnesis un no 2007. gada lielmeistars šaha kompozīcijā.
Relativitātes teorija

Ar jēdzienu "relativitātes teorija" var saprast vai nu vienu no Einšteina relativitātes teorijas daļām, vai tās abas. 1905. gadā Alberts Einšteins formulēja savu speciālo relativitātes teoriju, savukārt 1915. gadā — vispārīgo relativitātes teoriju, kurā nu bija iekļauts arī gravitācijas apraksts.
Maltas eiro monētas

Maltas eiro monētas ir eiro monētas, kuras izdevusi Malta.

Īpašas iezīmes

Uz Maltas monētām ir kaltuves zīme un dizainera iniciāļi. Kaltuves zīme ir burts F, kas apzīmē Parīzes naudas kaltuvi Francijā. Dizainera iniciāli ir burti NGB (dizaineris Noels Galea Basons) uz 1, 2 un 5 centu monētām.
Veckalsnava

Vēsture

1905. gada revolūcijas laikā 1905. gada 28. novembrī vietējiem LSDSP kaujas pulciņa biedriem tika dots rīkojums apbruņoties un sapulcēties Veckalsnavas mežā, lai iznīcinātu Brimmera muižu, kurā bija apmetušies soda ekspedīcijas karavīri. Tikšanās vieta tika nozīmēta pie Kalsnavas kapsētas. Veckalsnavas muižu ielenca ap 3000 kaujinieku, taču kazaki atteicās padoties. 
30. novembrī kazaki no aplenktās Veckalsnavas vairākas reizes neveiksmīgi centās izlauzties uz Stukmaņu pusi. 1. decembra rītā kazaki pārgāja uzbrukumā uz Bērzaunes puses pozīcijām, taču sacelšanās dalībnieki uzbruka kazakiem no mugurpuses, revolucionāri ieņēma Veckalsnavas muižu un to nodedzināja.
Vaids Sakalausks

Biogrāfija

Beidzis Viļņas pedagoģisko universitāti (1994), pēc specialitātes vēsturnieks. No 1994. līdz 2006. gadam strādājis par Radvilišķu sporta centra šaha treneri. Pazīstamākās viņa audzēknes ir Lietuvas šaha lielmeistares Viktorija Čmilīte un Deimante Daulīte.
Daudzkārtējais Lietuvas vīriešu šaha finālu dalībnieks. Labākais rezultāts Lietuvas čempionātos - bronzas medaļa 2004. gadā. Lietuvas izlases sastāvā 4 reizes spēlējis Pasaules šaha olimpiādēs (1998-2004) un Eiropas komandu šaha čempionātos (1999, 2003-2005, 2011). Labākais sasniegums komandu turnīros ir 1. vieta pie 1. rezerves galdiņa 2004. gada olimpiādē (+5 =2 -0).
Piedalījies starptautiskajā turnīrā "Rīga—2004", kas vienlaicīgi bija 2004. gada Latvijas atklātais šaha čempionāts. 2005. gadā uzvarējis Latvijas šaha festivāla "Liepājas rokāde" ātrspēles turnīrā.
Pededze

Upes raksturojums

Pededze sākas Hānjas augstienē. Latvijā upes labā krasta baseins aizņem daļu Alūksnes augstienes un Gulbenes paugurvaļņa. Baseinā daudz mežu, it īpaši gar pašu Pededzi. Krastos dažviet saglabājušies ozoli (Stradu pag. 1977.gadā izveidots botāniskais liegums — Pededzes ozolu audze).
Gulbenes rajonā Pededze ir robežupe Daukstu pagastam ar Stradu pagastu, tā tek cauri Litenes un Stradu pagastam. Pie Litenes ~10 km garā posmā Pededze tek galvenokārt pa lauksaimniecības zemēm un tur gultne ir relatīvi stabila. Augšpus Litenes kopš 1920. gada darbojas hidrometriskais postenis.
Pie Litenes 1950. gados uzbūvētā HES sagruva un tika likvidēta. Lejpus Litenes Pededzes relatīvais kritums ir 0,2 m/km. Arī šajā ~ 50 km garajā posmā (izņemot dažus km garu posmu pie Krustalīces ietekas) ir daudz meandru un vecupju. Pededzi pie Litenes šķērso Gulbenes — Balvu ceļš un dzelzceļa līnija, pie Krustalīces ietekas — Gulbenes — Rēzeknes ceļš.
Gada putns Latvijā

Gada putns ir viens no ikgadējiem Latvijas dabas simboliem, ko kopš 1996. gada katru gadu izraugās Latvijas Ornitoloģijas biedrība. Parasti par Gada putnu tiek izraudzīta suga, kurai ornitologi vēlas pievērst sabiedrības uzmanību, lai iegūtu vairāk informācijas sugas izpētei vai arī veiktu īpašus pasākumus tās aizsardzībai. Šo iemeslu dēļ bieži par Gada putnu kļuvušas īpaši aizsargājamas putnu sugas, vai arī sugas, pēc kuru populācijas stāvokļa var spriest par noteiktu biotopu stāvokli un izmaiņām.
Gada putna akcijas ideja ir radusies Vācijā, kur Vācijas Putnu aizsardzības biedrība pirmo reizi pasludināja gada putnu 1971. gadā — lielo piekūnu. Akcija kļuva populāra un tai sekoja citas organizācijas Vācijā un citās valstīs. Igaunijā gada putns tiek noteikts kopš 1995. gada un šai laikā viena suga ir bijusi nominēta divas reizes: Igaunijas nacionālais putns bezdelīga.
Balāde par Kurbadu

Sižets

Animācijas filmas pamatā ir latviešu tautas pasakas par ķēves dēlu Kurbadu, kurš izglābj princeses, pieveic ļauno raganu un atbrīvo zemi no posta.
Spēlmaņu nakts 2009/2010

Spēlmaņu nakts 2009/2010 ceremonija notika 2010. gada 23. novembrī Dailes teātrī. Tajā tika apbalvoti labākie teātra mākslinieki un izrādes 2009./2010. gada sezonā. Ceremonija tiešraidē tika translēta LTV1 kanālā un Latvijas Radio 1 ēterā. Spēlmaņu nakts balva bija metālkalēja Jura Gagaiņa veidotā skatuves nagla.
Nominanti tika paziņoti 18. jūnijā. Bez žūrijas piešķirtajām balvām vienu balvu piešķīra "Ģimenes aptieka" (sezonas labākajai izrādei, kura veltīta ģimenes problēmu atspoguļojumam), bet ceremonijas ģenerālsponsors "Nordea" veica skatītāju balsojumus, lai noteiktu labāko aktieri, aktrisi un izrādi.
Šā gada svinīgās noslēguma ceremonijas režiju un scenāriju veidoja Gundars un Jurate Silakaktiņi, scenogrāfiju - Vents Vīnbergs, horeogrāfiju - Inga Raudinga, mūzikas režiju - Juris Vaivods, bet ceremoniju vadīja Jānis Skutelis.

Žūrija

Pirmā žūrijas komisija darbojās no 2009. gada septembra līdz 2010. gada 18. jūnijam, bet otrā — no 2010. gada augusta līdz 23. novembrim. Pirmās komisijas uzdevums bija izvirzīt balvu kandidātus, bet otrās — no kandidātiem izvēlēties laureātus.
Šķilbēnu vecā baznīca

Šķilbēnu Sāpju Dievmātes Romas katoļu baznīca ir Romas katoļu Rīgas metropolijas Rēzeknes-Aglonas diecēzes draudzes baznīca. Tā atrodas Viļakas novada Šķilbēnu pagasta centrā Rekovā. Vietējas nozīmes arhitektūras piemineklis. Mūsdienās baznīca vairāk kalpo kā apskates objekts, dievkalpojumi notiek īpašās svētku dienās, draudzes darbība norit jaunajā Šķilbēnu baznīcā.

Vēsture

Rekovas pusmuiža jeb folvarka piederēja Šķilbēnu muižai. 1909. gadā Jānis Ločmelis organizēja apkārt dzīvojošos zemniekus kooperatīvā veidā folvarku atpirkt, pēc kuras nopirkšanas Ločmeļu ģimene ieguva savā īpašumā Rekovas centru.
P. Apšiniekam nodibinot Šķilbēnu draudzi, Vincents Ločmelis tai 1921. gadā uzdāvināja bijušo Rekovas muižas klēti. Baznīcu Šķilbēnos uzbūvēja 1924. gadā, pārbūvējot bijušo klēti. Pirmais draudzes prāvests Staņislavs Šikur-Kalvāns savas kalpošanas laikā pie tās piebūvēja divus, aptuveni 12 metrus augstus torņus, ar ko vienlaicīgi izveidojās priekštelpa dievnamam un tas kļuva garāks, bet ēkas otrā galā piebūvēja koka sakristeju. 1934. gadā uzsāka būvēt jauno mūra Šķilbēnu baznīcu, taču to nepaspēja uzcelt un, mainoties valsts iekārtai, padomju varas funkcionāri to atņēma, ierīkojot ēkā ceļu daļas remontdarbnīcu. 1993. gada 1. decembrī šo ēku atguva atpakaļ baznīca.

Eksterjers

Baznīca ir laukakmeņu mūra celtne ar diviem torņiem. Tā ir 18 metrus gara, 9 metrus plata un 4 metrus augsta ēka. No sakristejas baznīcā ved divas durvis, bet no priekštelpas — vienas. Jumts klāts ar melno skārdu. Ēkai ir 10 logi. Dievnamu ieskauj neliels dārzs, ko ieskauj zems metāla žogs betona stabiņos. Netālu no baznīcas atrodas plebānija.

Interjers

Dievnams ir viennavas celtne ar dēļu grīdu un koka griestiem. Kora telpas, kurās atrodas harmonijs, atrodas pie ieejas un balstās uz diviem stabiem. Sakristeja atrodas presbitērija galā un ir pārdalīta uz pusēm. Vienā pusē atrodas ģērbkambaris, bet otrajā pusē uzgaidāmās telpas un kāpnes, kas ved uz otro stāvu, kur ir ģērbkambaris procesiju dalībniekiem. Presbitērija daļu no pārējās baznīcas atdala koka dievgalds. Redzamas Krustaceļa bildes.
Baznīcā ir viens koka altāris, virs kura atrodas Dievmātes septiņu sāpju glezna, bet virs tās Svētā Staņislava glezna.

Draudze

Draudze iekļaujas Romas Katoļu Rīgas Metropolijas klēra Rēzeknes-Aglonas diecēzē. Draudzi apkalpo prāvests Staņislavs Prikulis. Šķilbēnu draudze oficiāli sāka darboties 1923. gadā, to izveidojot no teritorijām, kas tika atdalītas no Baltinavas un Viļakas draudzēm.
Draudzei ir divpadsmit kapsētas — Svičovas, Baharevas, Ančipovas, Čilipines, Plešovas, Augstasila, Ploskines, Gusakovas, Loginu, Dagunovas, Kozlovas un Vilkovas kapsēta.

Draudze lielākie svētki

Draudzes lielākie svētki un atlaidas ir: Svētā Staņislava diena, Septiņu sāpju Dievmātes diena, Svētās Lūcijas diena.
Alternativa Sociale

Alternativa Sociale ir galēji labēju politiska partiju koalīcija Itālijā, kuru 2003.gadā izveidoja Benito Musolini mazmeita Alesandra Musolini pēc viņas aiziešanas no Alleanza Nazionale, kas atkāpās no fašisma principiem. Apvienojoties ar divām citām nacionālistu grupām - Fronte Sociale Nazionale un Roberto Fiores vadīto Forza Nuova - partija guva zināmus panākumus 2004. gada Eiroparlamenta vēlēšanās, iegūstot vienu deputāta vietu. Šī partija atbalsta itāļu nacionālismu un ir kritiska pret Džanfranko Fini atkāpšanos no fašisma un tuvināšanos nacionālkonservatīvismam.
RC4WD

RC4WD Vēsture

"RC4WD" dibināts 2001.gadā Sanfrancisko līča apgabalā, Kalifornijā, ASV garāžā. Sākotnēji "RC4WD" darbojās kā vienas pieturas veikals (mājas lapa) radio vadāmo lielo kravas automašīnu tehniskās apkopes un darbības rezerves daļām. Uzņēmums attīstījās, pateicoties "RCMT.net" - diskusiju grupai, kas veltīta radio vadāmo lielo kravas automašīnu entuziastiem. 2005.gadā uzņēmums piegādāja gandrīz 800 rezerves daļu no tādām kompānijām kā "Thundertech Racing", "JPS", "New Era Models", "Imex", "Defiance Racing", "RC Alloy", "Vertigo performance" un citām. Līdz 2007.gadam "RC4WD" beidzot bija pārcēlies uz nelielu noliktavu Sanhosē. 2010.gada jūlijā parādījās pirmais licencētais produkts The Dick Cepek "Dubļu zeme(Mud Country)" 1.9 riepa. Nākamajā gadā, 2011.gada februārī, Horizon Hobby sāka izplatīt "RC4WD" produkciju un 2014.gada martā Towerhobbies sāka to pārdot.
CM Punk

Nexus

CM Punk tika pārlikts uz RAW brendu 11. oktobrī, kas tika apmainīts ar Edge. CM Punk piedalījās tag team mačā Bragging Rights, kurā viņš iekļuva pēc uzvaras pār Evanu Bournu, bet komanda zaudēja. Viņš sāka komentēt Raw mačus no 22. novembra, iepriekš jau komentēja NXT. Decembra beigās CM Punk uzbruka Džonam Sinam Raw un SmackDown ar krēslu. CM Punk ar Nexus piekāva Dž. Sinu, pēc tam CM Punk pievienojās Nexus, tā kļūstot par līderi.
Radiosakari

Radiosakari ir bezvadu informācijas pārraide, izmantojot radioviļņus.

Radiosakaru darbības princips

Radiosakaru princips ir šāds: augstfrekvences maiņstrāva, kura radīta raidītāja antenā, izraisa apkārtējā telpā ātri mainīgu elektromagnētisko lauku, kurš izplatās elektromagnētisko viļņu veidā. Sasniedzot uztvērējantenu, elektromagnētiskie viļņi ierosina tajā maiņstrāvu ar tādu pašu frekvenci, ar kādu darbojas raidītājs. Bet, lai varētu pārraidīt radiosakarus, nepieciešams modulēt radioviļņus izstarošanas un uztveršanas brīdī. Lai radiovilni varētu modulēt, vispirms skaņu ar mikrofonu pārveido maiņstrāvā ar tādu pašu frekvenci, kāda ir skaņai. Pēc tam šo maiņstrāvu pastiprina zemfrekvences (ZF) pastiprinātājā un pievada raidītāja modulatoram. Modulatorā maiņstrāvas frekvences maina amplitūdu vai frekvenci uz augstfrekvences (AF) svārstībām, kuras pastiprina augstfrekvences pastiprinātājā un no raidītāja pa kabeli (fideru) padod uz antenu. Antena modulēto augstfrekvences strāvu izstaro kā noteiktas frekvences radiovilni.
Raidījuma uztveršanai lieto uztverošo antenu, kurā tiek inducēta augstfrekvences maiņstrāva, ko padod uz radiouztvērēju. Uztvērējā vājā modulētā augstfrekvences maiņstrāva tiek pastiprināta un izdalītas vajadzīgās frekvences svārstības, kuras detektē ar detektoru, lai pārveidotu skaņas frekvences maiņstrāvā. To pastiprina zemfrekvences pastiprinātājā un pievada skaļrunim, lai uztverto raidījumu varētu klausīties.

Modulācijas veidi

Garajos, vidējos un īsajos viļņos lieto pārsvarā amplitūdas modulāciju (AM). Ultraīsviļņos lieto frekvences modulāciju (FM). Ir arī daudzi citi modulācijas veidi, piemēram, fāzes modulācija vai vienas sānjoslas modulācija (SSB). Mūsdienās arvien izplatītāki kļūst digitālās modulācijas veidi.
Mēle

Uzbūve

Mēli lielākoties veido muskuļi. Tā ir sadalīta priekšējā un mugurējā daļā. Priekšējā daļa ir redzama no priekšpuses un veido aptuveni divas trešdaļas no mēles garuma, bet mugurējā daļa ir tuvāk rīklei. Tā kā katrai daļai ir citādāka izcelsme embrioģenēzē, tad katru daļu inervē arī savi nervi. Abas daļas šķir sulcus terminalis.
Mēles labā un kreisā puse tiek sadalīta ar mēles starpsienu.
Priekšējā daļa ir šaurāka un vērsta pret apakšējiem griezējzobiem. Mugurējā daļa savukārt ir saistīta ar mēles kaulu, uzbalseni, rīkles u.c. muskuļiem.

Gļotāda

Mēlei ir divas virsmas.  Augšējā daļa (dorsum linguae) ir ar specializēto gļotādu, kas veido kārpiņas, bet mēles apakšējā virsmā ir seggļotāda, kas ir gluda un gļotādas epitēlijam nav pārragojuma pazīmju.  Zem epitēlija ir gļotādas saistaudi (lamina propria). Mēlei ir arī mazi siekalu dziedzeri, kas atrodas zem gļotādas. Vairāk sastopami mēles galā (apex linguae) un pie mēles saknes (radix linguae). Mēles aizmugurē ir arī mēles mandele.
Inna Ivahinova

Biogrāfija

Šahu iemācījusies spēlēt sešu gadu vecumā. 2000. gadā izcīnījusi otro vietu Krievijas meiteņu šaha čempionātā U12 vecuma grupā. Pārstāvējusi Krieviju Eiropas jauniešu šaha čempionātos dažadās vecuma grupās, kuros divas reizes kļuvusi par uzvarētāju: 2005. gadā U16 vecuma grupā un 2007. gadā U18 vecuma grupā. 2010. gadā Ivanovā uzvarējusi Krievijas sieviešu šaha čempionātā 1. līgā, bet 2011. gadā kļuvusi par Krievijas studenšu šaha čempionāta uzvarētāju.
Par panākumiem turnīros FIDE 2007. gadā Ivahinovai piešķīra starptautiskās meistares (WIM), bet 2012. gadā - starptautiskās lielmeistares (WGM) nosaukumu.
2011. gadā beigusi Burjatijas Valsts universitātes ekonomikas fakultāti. Nodibinājusi savu šaha skolu, kurā nodarbojās ar jauno šahistu apmācību.
Alfrēds Čepānis

Biogrāfija

Čepānis ir dzimis lietuvieša un baltkrievietes ģimenē, kur runāja tikai latviski. 1957. gadā beidzis Kalsnavas pamatskolu, mācības turpinājis Jaungulbenes arodskolā un Rīgā. Pēc pamatskolas beigšanas Čepānis arī darbojies lauksaimniecībā, bijis traktorista palīgs, traktorists un kombaineris. No 1968. gada līdz 1974. gadam strādājis komjaunatnes darbā. 1973. gadā neklātienē beidzis Augstāko partijas skolu Maskavā.
1990. gadā Čepānis ievēlēts par Augstākās padomes deputātu. 1993. gadā no Demokrātiskās Centra partijas saraksta ievēlēts 5. Saeimā, divus gadus vēlāk no Demokrātiskās partijas "Saimnieks" saraksta ievēlēts 6. Saeimā un kļuvis par Saeimas priekšsēdētājas biedru. 1996. gada 26. septembrī, pēc tam, kad Ilga Kreituse izstājās no DPS frakcijas, Čepānis kļuva par Saeimas priekšsēdētāju. 7. Saeimā nav ievēlēts.
1999. gadā ievēlēts Trasta komercbankas padomē, vēlāk kļuvis par tās priekšsēdētāja vietnieku. 2001. gadā ievēlēts Rīgas domē no Latvijas Demokrātiskās partijas ("Saimnieka" pēcteces) saraksta. Pēc LDP likvidācijas 2004. gadā piedalījies partijas "Jaunais centrs" dibināšanā. 2005. gadā no JC saraksta kandidējis Rīgas domes vēlēšanās, nav ievēlēts. 
Čepānis ir Triju Zvaigžņu ordeņa kavalieris. Viņš ir apbalvots arī ar 1991. gada barikāžu dalībnieka piemiņas zīmi.
ZIL-130

ZIL-130(ZIL-431410) (krievu - ЗИЛ-130) - kompānijas ZIL ražots kravas auto modelis. Automobilis ražots no 1962 līdz 1994. gadam Maskavā - Padomju Savienībā un Krievijā.
Pirmie modeļi parādījās jau 1958. gadā, bet sērijveida ražošana šim modelim uzsākta 1962. gadā. Kopumā līdz 1994. gadam tika saražoti 3'380'000 šī modeļa automašīnu. 1995. gadā ražotne tika pārcelta uz Urālu automotoru Rūpnīcu (UamZ) un modelis pārdēvēts par UamZ-43140.
Īvandes pagasts

Hidrogrāfija

Upes: Dūņupīte, Suņupīte, Sūnupīte.

Vēsture

Mūsdienu Īvandes pagasta teritorijā vēsturiski atradās Apuzes muiža (Gut Apussen, Apuze), Lielīvandes muiža (Gut Groß-Iwanden, Īvande), Mazīvandes muiža (Gut Klein-Iwanden, Mazīvande), Todaižu muiža (Gut Todaischen, Todaiži).
Līdz 1920. gada agrārajai reformai pagastā atradās Heikingu dzimtai piederošā Lielīvandes muiža ar Vecmuižas pusmuižu un Edzes (Īvandes) mācītājmuižu. Reformas gaitā tās sadalīja 71 vienībā 1246,1 ha kopplatībā, muižas kungu māju iznomāja vietējai lauksaimniecības biedrībai "Vārpa". Deksnes muižu sadalīja 17 vienībās 282 ha kopplatībā, Mazīvandes muižu un Apūzes muižu (pirms 1. pasaules kara piederēja pie Ventspils apriņķa Ēdoles pagasta) sadalīja 23 vienībās 413 ha kopplatībā, Todaižu muižu sadalīja 20 vienībās 354 ha kopplatībā. 1935. gadā Kuldīgas apriņķa Īvandes pagasta platība bija 78,1 km² un tajā dzīvoja 1201 iedzīvotājs. 1945. gadā pagastā izveidoja Īvandes un Kursas ciema padomes, bet pagastu 1949. gadā likvidēja. Kuldīgas rajona Īvandes ciemu 1954. gadā likvidēja un tā teritoriju pievienoja Kursas ciemam, kam tajā pat gadā pievienoja likvidēto Planīcas ciemu. 1960. gadā Kursas ciema padomju saimniecības «Vilgāle» teritoriju pievienoja Kurmāles ciemam. 1965. gadā Kursas ciemu pārdēvēja par Īvandes ciemu, kuru savukārt 1977. gadā likvidēja, teritoriju pievienojot Ēdoles ciemam. 1992. gada 1. jūlijā bijušo Īvandes ciema teritoriju izdalīja no Ēdoles pagasta, no jauna izveidojot Īvandes pagastu. 2009. gadā pagastu kā administratīvo teritoriju iekļāva Kuldīgas novadā.

Apdzīvotās vietas

Lielākās apdzīvotās vietas ir Īvande (pagasta centrs), Apuze, Mazīvande.
Koordinātu sistēma

Koordinātu sistēma ir matemātiska atskaites sistēma, ar kuras palīdzību nosaka punkta vai ķermeņa atrašanās vietu plaknē vai telpā, izmantojot skaitliskos lielumus — koordinātas.